
Női önéletírások a 20. századi diktatúrák árnyékában. Polcz Alaine: Asszony a fronton

Kulcsszavak: önéletírás; irodalomelmélet; elemzés; irodalomtörténet
Dolgozatomban azt szeretném vizsgálni, hogyan kapcsolódott be Polcz Alaine Asszony a fronton c. műve  a háborút átélt és arról rögtön tudósító kortársak között kialakult egy diszkurzív térbe, majd ötven évvel a háború után, illetve hogy hogyan mutatott kezelt témáiból, női nézőpontjából adódóan túl rajta. 
Polcz Alaine műve szól egy nehéz háborúról, egy nehéz házasságról, az ezek okozta sebekről, traumákról. Arról, hogy egy ilyen hosszú időre némaságba kényszerített közösségnek – a háborús nemi erőszak áldozatainak – a történetét valakinek el kellett mondania. Polcz Alaine felvállalja ezzel művével, hogy megtöri a hallgatást, melyet a 20. század diktatúrái kényszerítettek a témára, elmondja a saját történetét, és ezáltal elmondja sok ezer másik nőét is. Megnyitja az utat mások előtt is, hiszen megteremti a szükséges alapot: megalkotja az irodalmi nyelvet, melyen lehetségessé válik a kommunikáció e borzalomról. De felvállal e művében Polcz Alaine egy másik szerepet is; vallomást is ír egy sokkal ,,hétköznapibb” traumáról; egy személyesebb traumáról; bántalmazó házasságáról. 



